Peter Velits

**Peter Velits** (* 21. február 1985, Bratislava) je bývalý slovenský profesionálny cestný cyklista. Jeho dvojča Martin Velits je tiež profesionálny cyklista. Peter naposledy jazdil za ProTour tím BMC Racing Team, kariéru ukončil kvôli pretrvávajúcim zdravotným problémom v novembri 2016.

## Detstvo
Peter Velits sa narodil v Bratislave, ale spolu s rodinou sa v roku 1998 presťahovali do Púchova. V zime Peter hrával najmä hokej, postupne sa spolu s bratom začali venovať aj cestnej cyklistike. Na ich športovom raste sa podieľali hlavne otec Ladislav Velits a strýko Tibor Velits.

## Juniorská kariéra
V kategórii juniorov patril Peter Velits medzi svetovú špičku. V juniorskom svetovom pohári skončil najlepšie celkovo na druhom mieste v roku 2003. Jeho prvým tímom bola slovenská Dukla Trenčín Merida. Potom pôsobil v juhoafrickom tíme Konica - Minolta, kde mal výhodu, keďže mohol súťažiť na pretekoch aj v zime. Jeho úspešná juniorská kariéra vyvrcholila v roku 2007 titulom majstra sveta do 23 rokov v Stuttgarte . Okrem cestnej cyklistiky sa úspešne venoval aj zimnému triatlonu, keď získal v roku 2004 ako člen Športového klubu Tatranské orly resp. slovenskej reprezentácie titul juniorského majstra Európy v tejto disciplíne.

## Profesionálna kariéra
Profesionálnu kariéru začali bratia Velitsovci v nemeckom tíme Wiesenhof - Felt. Na konci sezóny 2007 sa Velitsovci dozvedeli, že tento tím končí. Najmä vďaka titulu majstra sveta Petra Velitsa dostali bratia mnoho ponúk a podpísali dvojročnú zmluvu s nemeckým tímom Milram. V drese Milramu Peter štartoval v roku 2008 premiérovo na Tour de France. Od roku 2010 pôsobili bratia Velitsovci v americkom tíme HTC Highroad. Tu dosiahol Peter Velits svoj najlepší výsledok v profesionálnej kariére, skončil celkovo druhý na podujatí Vuelta a España. V roku 2011 sa Peter Velits tretíkrát zúčastnil na Tour de France, pričom bol jeden z lídrov tímu HTC Highroad pre celkové umiestnenie. Skončil na devätnástom mieste . Pred sezónou 2012 prestúpili bratia Velitsovci do belgického tímu Omega Pharma-Quick Step. Rozhodla najlepšia ponuka po športovej i finančnej stránke. V sezóne 2012 Peter Velits prvýkrát v profesionálnom pelotóne zvíťazil v etapových pretekoch, keď vyhral podujatie Tour of Oman.

## Umiestnenie na pretekoch Grand Tour

### Víťazstvá a pódiové miesta na pretekoch Grand Tour

#### Tour de France
* 2008 – držiteľ 20px červeného trička pre najbojovnejšieho pretekára v 17. etape
* 2012 – tretí v 3. etape

#### Vuelta  a España
* 2010 – člen víťazného družstva v tímovej časovke, víťazstvo v individuálnej časovke

## Ďalšie úspechy

* 2007
:20px Majstrovstvá sveta v cestnej cyklistike do 23 rokov – prvé miesto
: GP de Fourmies – prvé miesto
: GP Schwarzwald – tretie miesto

* 2009
: GP Kanton Aargau Gippingen – prvé miesto
: Tour de Suisse – tretie miesto v 7. etape

* 2010
: Critérium du Dauphiné – druhé miesto v 1. etape
: Vuelta Ciclista al País Vasco – tretie miesto v 3. etape

* 2011
: Tirreno - Adriatico – tretie miesto v 1. etape

* 2012
: Tour of Oman – druhé miesto v 5. etape a víťazstvo v celkovej klasifikácii
: Majstrovstvá Slovenska – prvé miesto v individuálnej časovke 
:20px Majstrovstvá sveta v cestnej cyklistike – člen víťazného družstva v tímovej časovke

* 2013
: Paríž – Nice – tretie miesto v 4. etape 
: Vuelta Ciclista al País Vasco – druhé miesto v 1. etape

## Zaujímavosti
**Peter Velits** bol vyhlásený za cyklistu roka na Slovensku v rokoch 2007, 2009 a 2010. Dôležité je, že priezvisko Velits sa číta ako "Velič", čo si želá samotná rodina Velitsovcov. Peter najazdil na bicykli za rok asi 30 tisíc kilometrov a voľné chvíle počas náročnej sezóny trávil najmä na internete, ktorý bol preňho spojením s domovom. Okrem cyklistiky má rád autá alebo hokej. Je dobrým kamarátom slovenského hokejistu Zdena Cháru.

Pri svojom víťazstve v celkovej klasifikácii na Tour of Oman 2012 stál po jeho boku na pódiu ďalší Slovák - víťaz bodovacej súťaže Peter Sagan (vtedy jazdiaci za Liquigas-Cannondale).
## Referencie

## Iné projekty

## Externé odkazy
* Životopis bratov Velitsovcov na cycling-info.sk
* Výsledky Petra Velitsa na cyclingfever.com  
* Peter Velits na Cycling Archives 

Kategória:Osobnosti z Bratislavy
Kategória:Slovenskí cyklisti
Kategória:Majstri sveta v cestnej cyklistike do 23 rokov
Kategória:Dvojčatá
Kategória:Cyklisti Tour de France
Kategória:Cyklisti na Vuelta a España
Kategória:Čestní občania Púchova